**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о Уставном суду садржан је у одредби члана 175. став 3. Устава Републике Србије („Службени гласник РСˮ, бр. 98/06 и 16/22), према којој се уређење Уставног суда и поступак пред Уставном судом и правно дејство његових одлука, уређују законом.

**II. РАЗЛОЗИ ЗА ДОНОШЕЊЕ ЗАКОНА**

***Проблеми које закон треба да реши***

Актом о промени Устава створене су нормативне претпоставке за другачије законско уређивање положаја носилаца судијске и јавнотужилачке функције, услова и поступка за њихов избор, престанак њихове функције, њихову одговорност, положај, као и организацију и начин рада. Истовремено измењен је и назив највишег суда и највишег јавног тужилаштва у Републици Србији.

Како су ова питања другачије решена у односу на досадашња уставна решења, неопходно је донети нове законе који ће бити усклађени са уставним измена, а којим ће се прецизно уредити организација и надлежност судова и јавног тужилаштва, услови, поступак за избор и престанак функције носилаца судијске и јавнотужилачке функције, права и дужности носиоца судијске и јавнотужилачке функције, вредновање њиховог рада, дисциплинска одговорност, обављање послова управе у јавном тужилаштву и правосудне управе, обезбеђивање средстава за рад судова и јавног тужилаштва и сва друга питања од значаја за рад суда и јавног тужилаштва.

Чланом 2. став 1. Уставног закона за спровођење Акта о промени Устава Републике Србије („Службени гласник РС”, број 115/21 - у даљем тексту: Амандмани), прописано је, између осталог, да ће се Закон о судијама, Закон о уређењу судова и Закон о јавном тужилаштву ускладити са Амандманима у року од годину дана од дана ступања на снагу Амандмана, а ставом 2. истог члана да ће се одредбе других закона ускладити у року од две године.

Како су припремљени текстови закона који уређују положај носилаца судијске и јавнотужилачке функције, услове и поступке на њихов избор, положај, као и организацију и начин рада, истовремено је потребно изменити и одредбе других закона којима су ова питања такође посебно уређена, како би се обезбедило да сва ова питања буду јединствено уређена у различитим законима и да сви ти закони истовремено ступе на снагу.

***Циљеви који се законом постижу***

Потреба за изменама Закона о Уставном суду („Службени гласник РС”, бр. 109/07, 99/11, 18/13 ‒ УС, 40/15 ‒ др. закон и 103/15) је последица ојачавања самосталности носилаца судијске и јавнотужилачке функције, као и сталнoсти њихове функције, као и права на правно средство по одлуци Високог савета судства и Високог савета Тужилаштва. Овим изменама постиже се и усаглашавање са нацртима правосудних закона који уређују положај носилаца судијске и јавнотужилачке функције.

***Разматране могућности да се проблем реши и без доношења закона***

Као што је речено, чланом 2. став 1. Уставног закона за спровођење Акта о промени Устава Републике Србије прописано је, између осталог, да ће се одредбе других закона који такође уређују положај носилаца судијске и јавнотужилачке функције, односно рад судова и јавних тужилаштава у року од две године. С обзиром на изричиту обавезу Уставног закона, потребно усклађивање се може решити искључиво доношењем закона.

***Зашто је доношење закона најбољи начин за решавање проблема***

Из наведених разлога, доношење закона којим ће се изменити постојећи Закон о Уставном суду, који ће се усагласити са Амандманима и других законима који уређују положај носилаца судијске и јавнотужилачке функције, је једино могуће решење.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона о изменама Закона о Уставном суду (у даљем тексту: Нацрт Закона) мења се члан 4. став 2. Закона о Уставном суду, тиме што се уређује да у поступку по уставној жалби и жалби Уставном суду судије, председника суда или носиоца јавнотужилачке функције, Уставни суд може одлучити да право увида у списе предмета имају само учесници у поступку.

Чланом 2. Предлога закона, мења се члан 21. ст. 5. до 8. Закона о Уставном суду, тако што се прописује да судији Уставног суда који је изабран или именован из реда судија или носилаца јавнотужилачке функције, мирује судијска функција, односно функција јавног тужиоца док обавља дужност судије Уставног суда. У том случају судија, односно носилац јавнотужилачке наставља да обавља судијску функцију, односно функцију јавног тужиоца, у суду, односно јавном тужилаштву из кога је изабран, односно именован на дужност судије Уставног суда о чему су Високи савет судства, односно Високи савет тужилаштва, дужни да у року од 30 дана од дана престанка дужности судије Уставног суда донесу одговарајућу одлуку. Поред тога, прописано је и да судији Уставног суда који је изабран или именован из реда Врховног јавног тужиоца или главног јавног тужиоца даном ступања на дужност судије Уставног суда престаје функција Врховног јавног тужиоца или главног јавног тужиоца, а да по престанку дужности судије Уставног суда Високи савет тужилаштва, у року од 30 дана, доноси одлуку о његовом избору на функцију јавног тужиоца у јавном тужилаштву из кога је био изабран, односно именован на дужност судије Уставног суда.

Тиме се обезбеђује право судије Уставног суда да и након престанка ове функције може да се врати на функцију на коју је претходно изабран.

Чланом 3. Предлога закона мења се члан 29. став 1. тач. 8) и 12) Закона о Уставном суду, ради усклађивања са називом највишег јавног тужилаштва у Републици Србији, као и прецизирању учесника пред Уставним судом у поступку по уставној жалби, а у складу са Амандманима.

Чланом 4. Предлога закона мења се члан 45. став 1. тач. 12) и 13) Закона о Уставном суду, ради усклађивања са Амандманима.

Чланом 5. Предлога закона мења се члан 47. став 1. тачка 3) Закона о Уставном суду ради усклађивања са Амандманима, у погледу правног средства против одлуке о престанку судијске односно јавнотужилачке функције.

Чланом 6. Предлога закона мења се члан 80. Закона о Уставном суду, ради усклађивања са називом највишег јавног тужилаштва у Републици Србији.

Чланом 7. Предлога закона мења се назив одељка 10. и одељак 10. Закона о Уставном суду, тако што се мења поступак по жалби Уставном суду судије, председника суда или носиоца јавнотужилачке функције, против одлуке о престанку функције, а у складу са образложењем за чланове Предлога закона који су мењани. Изјављивање жалбе Уставном суду искључује право на подношење уставне жалбе.

Члан 8. Предлога закона представља прелазну одредбу која предвиђа да ће се поступак започет по одредбама Законa о Уставном суду који није окончан до дана конституисања Високог савета судства, односно Високог савета тужилаштва, окончати по одредбама овог закона.

Члан 9. Предлога закона је завршна одредба која прописује ступање закона на снагу. Предвиђено је да овај закон ступа на снагу даном објављивања у „Службеном гласнику Републике Србије”, а примењује се од дана конституисања Високог савета судства, односно Високог савета тужилаштва. С обзиром да је предлозима нових правосудних закона о предвиђено идентично решење око ступања закона на снагу, на наведени начин обезбедиће се да и овај закон ступи на снагу истовремено са тим законима.

**IV. ПРОЦЕНА ФИНАНСИЈСКИХ СРЕДСТВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије.

**V. РАЗЛОЗИ ЗА СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ**

Потребно је да овај закон ступи на снагу даном објављивања у „Службеном гласнику Републике Србије”, ради испуњења обавеза и поступања у роковима који су прописани Уставним законом за спровођење Акта о промени Устава Републике Србије.